Prigorje

Prigorje je područje Horvatske štero se proteže najvekšem delom oko Zagreba. Točneše, to je područje štero se proteže vuz južne obronke Medvednice do reke Save. Na jugozahodu meji sa Žumberkom, na izhodu s Moslavinom, na severu s Zagorjem i na jugu s Turopoljem.

## Zemljopis

Prigorje se nahaja v severozahodne Horvatske. Ono je zaprav ne jedna regija neg vuzek pojas zestavljen od nekolko menših regij štere se pružaju v smeru jugozahod-severoizhod od Žumberka pa vse do Bilogore.
Prigorje na jugozahodu začinje spod Žumberka s Jaskanskem prigorjem, a na njega se na severoizhodu blizu Samobora nastavlja Samoborsko prigorje. Zatem se prek save spod Medvednice pružaju Vrapčansko, Zagrebečko, Sesvetsko i Zelinsko prigorje. Za vreme srednjega veka Zagreb se je smatral delom Prigorja, kajti prirodno njemu i pripada, no denes v Zagrebečko prigorje spadaju severna gradska naselja Šestine, Gračani, Remete i Markuševec. Sesvetsko prigorje činiju Sesvete i ostala naselja Zagrebečke četvrti Sesvete, vključujuči Prozorje, Martin Breg i Hrebinec s dugoselskega područja. Zelinsko prigorje, sa središčem v Sv. Ivanu Zelini predstavlja najtipičnejši prigorski krajolik i kulturu. Prigorje na severoizhodu svršava s Kalničkem prigorjem. To je dost prostrana regija štera obuhvača mesta Vrbovec, Sv. Ivan Žabno, Sv. Peter Orehovec i Gornja Reka. Najvekše mesto i središče regije su Križevci.

## Povest

Prigorje je jošče od doseljenja Horvatov bilo gusto naseljeno područje poradi povoljnega geografskega smeščaja. Tu su, med prvmi v Horvatske, vre v 12. i 13. stoletju osnovani vnogi gradi. Prigorje je fest stradalo za vreme provale Tatarov 1241. leta. Teda je i zagrebečki Gradec bil zrušen i spaljen. Razaranja su pak dala povod za dalši razvoj Gradeca i drugeh mest kajti je npr. Gradec 1242. leta od kralja Bele IV. dobil status slobodnega kraljevskega grada ter su okolo njega zgrajene zidine. Kasneše su v Prigorju nastala vnoga velka vlastelinstva. Največ posedov v okolice Zagreba je imel zagrebečki Kaptol kaj se vidi i v imenih mest (Kustošija je ime dobila po kanoniku Kustosu, Prepuštovec po prepoštu Čirijaku, itd.).
Potli perioda razvoja v kesnemu srednjemu veku su turska osvajanja znovič nanesla velku škodu ovemu području. Prigorje je ne palo pod tursku vlast, no prek 150 let se v 16. i 17. st. nahajalo vuz meju s Osmanskem Cesarstvom ter je bilo izloženo brojnmi pljačkaški pohodi. Mirom v Sremskih Karlovcih 1699. prošla je turksa opasnost kaj je omogučilo obnovu i razvoj.
V 19. stoletju za vreme industrijske revolucije počinje brži razvoj ter je područje Prigorje od teda pa do denes center Horvatske industrije.

## Kultura

V Prigorju se kak i v susednemu Zagorju jošče od srednjega veka nahajaju vnogi festungi i dvorci. Najpoznatejši med njimi su Susedgrad, Medvedgrad, Stari grad Velki Kalnik itd.

Prigorje je isto kak v geografskemu smislu i v dijalektalnemu smislu ne homogeno područje. Na zahodu stanovništvo okoli Samobora i Jaske govori Prigorskem dijalektom. V Šestinah i Remetah ter v delih Sesvetah se govori Zagorsko-međimurskem dijalektom šteri v ovih mestih meji s Turopoljskem dijalektom na jugu. Od Zeline pa vse do Križevcih se pak govori Križevečko-podravskem dijalektom. More se dakle reči ka se v Prigorju govori vsakem od glavneh kajkavskeh dijalektov kaj je odraz njegvega središnjega položaja v kajkavske regije.

Jeden od simbolov Prigorja i Zagreba je Šestinska ambrela, napravljena od drvenega ščapa i karakterističnega črlenega platna.

V Zeline se nahaja obrt šteri spravlja licitarska srdca, a ona su osim za Zelinu karakteristični slatkiš Zagreba, ostatka Prigorja i širše regije.